
Datganiad 

Datganaf mai fy ngwaith i yn unig yw’r prosiect ymchwil hwn. Cyfeirir at amrywiaeth o waith academaidd ac ymchwil personol a gasglwyd o ysgolion.  Cyflwynir y traethawd yma i Brifysgol Cymru'r Drindod Dewi Sant yn unig fel rhan o fy ngradd BA Addysg Gynradd gyda SAC. Deallaf fod cyfeirio at lenyddiaeth heb ei nodi ar y rhestr llyfryddiaeth ar ddiwedd y prosiect yn cyfri fel llên-ladrad sydd o bosib yn arwain at fethu’r modiwl yma.

























Diolchiadau 

Hoffwn ddiolch i’r darlithwyr o fewn y Brifysgol sef Dr Sioned. V. Hughes a Nerys Defis am eu cymorth cefnogol. Yn ogystal, dymunaf ddiolch i’r ysgolion PAP a wnaeth cynnig cymorth a syniadau defnyddiol a chreadigol. Hoffwn hefyd rhoi diolch enfawr i Bennaeth a Dirprwy Bennaeth ysgol ddewisol am dreulio llawer o’u hamser (gwaith a phersonol) yn cynnig syniadau a darparu gwybodaeth ddefnyddiol i gynnwys o fewn fy mhrosiect ymchwil. Diolch i’r holl staff a disgyblion a wnaeth cymryd eu hamser i gwblhau holiaduron ac ateb cwestiynau mewn cyfweliad i gefnogi fy ymchwil. Hyderaf fod y gefnogaeth wedi profi i fod yn ddefnyddiol a chefnogol iawn i gyfoethogi fy mhrosiect ymchwil. 

Pennod 1: Cyflwyniad  

Nod yr astudiaeth hon yw canfod yr effaith caiff profiadau niweidiol yn ystod plentyndod sef Adverse Childhood Experiences (ACEs) ar blant ysgol a cheisio darganfod y strategaethau sydd ar gael o fewn ysgolion cynradd i’w cefnogi nhw. Credir bod lle i gynnig mwy o strategaethau i gefnogi’r unigolion bregus hyn sy’n cynyddu diddordeb personol yn y maes i ddarganfod ymyrraeth addas ac effeithiol i weithredu o fewn ysgolion cynradd. Bwriedir cyflawni’r nod trwy ddosbarthu holiaduron, arsylwi a thrafod ag athrawon a’r disgyblion i gydnabod eu teimladau nhw.  Bydd yna gyfuniad o ddulliau ymchwil cynradd ac eilaidd a chymysg o ddata ansoddol a meintiol er mwyn cyfoethogi’r ymchwil trwy sicrhau bod y dystiolaeth yn ddibynadwy ac yn gywir. 

Trafoda GIG Cymru (2015, tud 4) bod 47% o oedolion yng Nghymru yn dioddef o leiaf 1 profiad niweidiol lle amlyga Estyn (2020) y pwysigrwydd o leihau’r nifer o bobl sy’n eu profi. Trafoda Estyn (2020, tud 5) bod cyfle gwell gan ysgolion cynradd i gefnogi plant sydd â phrofiad niweidiol o gymharu ag ysgolion uwchradd gan fod y cyswllt agos yn fwy adnabyddadwy, a dyma’r rheswm dros gynnal yr ymchwil o fewn ysgol gynradd yn unig. Bwriad yr ymchwilydd felly yw ehangu ar ei gwybodaeth a dealltwriaeth bersonol trwy ymchwilio mewn i’r strategaethau sydd ar waith o fewn ysgolion cynradd er mwyn darganfod os oes digon o gymorth ar gael i’r dysgwyr dan sylw a cheisio awgrymu strategaethau newydd allai fod o fudd i’r disgyblion.  

Gyda’r cwricwlwm newydd sydd ar y gweill, trafoda Donaldson (2015, tud 31) pwysigrwydd un o’r meysydd dysgu a phrofiad megis Iechyd a Lles trwy sicrhau bod amgylchedd yr ysgol yn ‘hybu iechyd a lles plant a phobl ifanc o safbwynt cymdeithasol, emosiynol, ysbrydol a chorfforol.’ Cysyllta hyn â phlant sydd wedi cael profiad tebyg i ACEs gan eu bod o bosib yn delio â phroblemau sydd yn ymwneud â rhain. Honna Flannery (2016) mai’r unigolion sydd wedi profi trawma yw’r dysgwyr sy’n gwneud llai o gynnydd yn yr ysgol, felly credir bod darganfod dulliau effeithiol i gefnogi anghenion yr unigolion hyn yn hanfodol. 
Bwriedir dadansoddi’r holl wybodaeth erbyn diwedd yr ymchwil trwy ddod at gasgliad rhesymol i gefnogi’r canfyddiadau. Penderfynir ar ymyrraeth addas a phriodol i gynnig i ysgolion cynradd er mwyn gwella’r cymorth a roddir i’r dysgwyr dan sylw a helpu codi ymwybyddiaeth pawb ohono. 




Pennod 2: Adolygiad Llenyddiaeth

Beth yw Profiadau Niweidiol yn ystod Plentyndod (ACEs)? 
Noda Houry a Mercy (2019, tud 7) mai profiadau niweidiol yn ystod plentyndod (sef ACES) yw’r profiadau trawmatig allai gymryd lle ym mywyd plant o’u genedigaeth i 17 blwydd oed. Cefnoga GIG Alban (2019) hyn trwy ychwanegu mai ACES yw ystod o ddigwyddiadau sy’n rhoi straen ar ddisgyblion o fewn eu plentyndod (GIG Alban, 2019). Mae’r profiadau yma’n cynnwys cael eu:
· cam-drin ar lafar, corfforol neu’n rhywiol
· profi neu weld trais domestig
· rhieni’n gwahanu
· rhywun â salwch meddwl 
· cam-drin alcohol neu gyffuriau
· byw gyda rhywun wedi’i charcharu 
(GIG Cymru, 2015). 
Dengys ymchwil GIG Cymru (2016, tud 5) bod y digwyddiadau yma’n achosi problemau i’r unigolion ym mhellach ymlaen yn eu bywydau gan gynnwys pedair gwaith yn fwy tebygol o brofi alcoholiaeth. Cefnoga’r wefan ACES Too High (dyddiad anhysbys) y ffigurau yma trwy ddangos y canlyniadau ar ffurf graff. Gwelir yn ffigwr 1 yr effaith caiff profiadau niweidiol ar lefelau alcoholiaeth oedolion sydd eisoes wedi profi ACES. Mae’r gwahaniaeth yn amlwg rhwng yr oedolion sydd ond wedi profi un ACE o gymharu â’r rhai sydd wedi profi pedwar neu’n fwy gyda gwahaniaeth o 11%.
Mae’n anghredadwy meddwl mai dim ond nawr y derbynia ysgolion hyfforddiant ar brofiadau niweidiol yn ystod plentyndod, wrth ystyried y cynhaliwyd yr ymchwil cyntaf yn 1995 (CDC, 2019), ond mae ymwybyddiaeth ACES yn gyffredinol yn lledaenu’n gyflym iawn yn ddiweddar (Kenney, 2018) sy’n agwedd gadarnhaol iawn. Gyda’r ymwybyddiaeth yma, mae ‘na obaith o gefnogi’r unigolion sydd eisoes wedi profi teimladau ingol trwy weithredu’r cwricwlwm newydd sydd ar y gweill gyda’r Maes Dysgu a Phrofiad lle gwelir ffocws gadarn ar Iechyd a Lles y plant (Llywodraeth Cymru, 2019B). Bydd y cwricwlwm yn sicrhau ‘cartref diogel a chymuned sy’n cefnogi lles corfforol ac emosiynol’ (Donaldson, 2015, tud 27) sy’n ffactor holl bwysig i’r unigolion dan sylw er mwyn eu cefnogi. 

Pwy sy’n debygol o brofi ACES?

Plant dan ofal
Grŵp o unigolion bregus sy’n dueddol o ddioddef o brofiadau niweidiol yn ystod plentyndod yw plant dan ofal. Trafoda Oakley (2018, tud 5) mai’r plant yma yw’r cyfranogwyr mwyaf bregus o’r gymdeithas. Cytuna Simkiss (2012, tud 3) trwy ddatgan y lefel uchel o’u bregusrwydd a’r pwysigrwydd o adeiladu gwytnwch yr unigolion fel eu bod yn gallu adeiladu perthnasoedd a datblygu eu hymddiriedaeth.  Mae datblygu perthynas gyda’r athrawon yn gallu bod yn her i rai unigolion, gan fod y diffyg profiadau ganddynt, ond creda GIG Cymru (2019) mai adeiladu perthynas yw’r ffordd ymlaen i’r unigolion yma er mwyn sicrhau eu bod yn cyflawni eu holl botensial. Gwelir fod hyn yn holl bwysig gan ystyried mai cyflawniad addysgol yw rhwystr mwyaf plant dan ofal (NICE, 2013), a gall hyn esbonio pam mai 40% yn unig o blant dan ofal sy’n llwyddo i gael swydd ym mhellach yn eu bywydau (Oakley, 2018, tud 5). Cysylltir hyn ag ymchwil GIG Cymru (2015, tud 5) ar ACES, lle nodir bod yr unigolion sydd â phedwar neu fwy o brofiadau niweidiol ugain gwaith yn fwy tebygol o gael eu carcharu fel oedolion. Mae’n bosib nodi mai dyma’r rheswm nad yw 60% o blant dan ofal yn llwyddo i gael swyddi gan eu bod yn y carchar. Ond trafoda Estyn (2017, tud 15) nad yw pob plentyn dan ofal yn methu os oes oedolyn wrth ei ochr i’w gefnogi a helpu datblygu’r sgiliau angenrheidiol. Felly os nad oes oedolyn cefnogol yn y cartref, credir ei fod yn holl bwysig i athrawon gymryd hyn mewn i ystyriaeth a helpu’r unigolion yma. Er mwyn gwneud hyn, credir bod angen datblygu perthynas gadarn o’r dechrau gyda’r disgyblion er mwyn adnabod eu cefndir a’u personoliaethau er mwyn cefnogi’r gorau y gallant. Wrth i’r athro ddatblygu perthynas gadarn gyda’r disgyblion dan sylw, rhoddir mewnwelediad i fywyd y plentyn sy’n gwneud swydd yr athro gofnodi a dilyn cynllun addysg bersonol y plentyn yn haws. Mae’r cynllun yma’n holl bwysig er mwyn sicrhau bod y plentyn sydd dan ofal yn cyflawni ei holl botensial erbyn diwedd eu cyfnod o fewn yr ysgol (Department for Education, 2018, tud 14). Felly credir dyma’r ffordd orau i ysgolion adnabod a chefnogi anghenion yr unigolion dan sylw. 

Ar hyn o bryd yng Nghymru, teimla’r unigolion sydd dan ofal eu bod yn cael eu gwerthu neu brynu yn hytrach na’r dewis, wrth ystyried bod 80% o’r 770 o gartrefi gofal yng Nghymru’n cael eu rhedeg gan gwmnïau preifat sydd am wneud elw (Davies, 2020). Pwysleisia hyn nad yw llais y plentyn pob tro yn cael ei glywed o bosib sy’n gallu cynhyrfu’r unigolion yma a chynyddu eu fregusrwydd. Ond mae gan bob plentyn sy’n byw yng Nghymru ‘hawl i beidio cael eich gwerthu’ (Comisiynydd Plant Cymru, dyddiad anhysbys). Felly gydag oedolyn cefnogol ac ymddiriedaeth gryf, yn y cartref neu’r ysgol, rhoddir cyfle i’r unigolion trafod eu teimladau ac o bosib gellir gwella’r sefyllfa. 


Plant sy’n byw mewn tlodi

Yn ôl Jenson (2009, tud 9) plant sy’n byw mewn tlodi yw’r unigolion sy’n tueddu teimlo’n ynysig a’u hesgeuluso, sy’n arwain at berfformiad academaidd gwael, problemau ymddygiad a cham-drin cyffuriau. Gall hyn godi pryder wrth ystyried roedd 29% o blant yng Nghymru yn byw mewn tlodi incwm cymharol yn 2017/18 (Llywodraeth Cymru, 2019C, tud 4). Gan mai Cymru yw’r wlad dlotaf yn y Deyrnas Unedig (JRF, dyddiad anhysbys), penderfynodd Gweinidog Kirsty Williams cynyddu’r cefnogaeth rhoddir i unigolion sy’n byw mewn tlodi o £600 i £700 (Bench, 2018) sy’n cam gadarnhaol iawn. 
Gwelir cyswllt tlodi i ymchwil ACES (GIG Cymru, 2015), gan fod yr unigolion sydd wedi profi pedwar neu’n fwy o brofiadau niweidiol 16 gwaith yn fwy tebygol o gam-drin cyffuriau ofnadwy megis crac a heroin (GIG Cymru, 2015, tud 5). Amlyga Walker (2018, tud 113) ’r gydberthynas rhwng esgeulustod a thlodi sy’n profi sut maent yn effeithio ar unigolyn. Cefnoga Jenson (2009, tud 24) hyn drwy nodi mai’r plant sy’n byw mewn tlodi yw’r unigolion sydd 1.52 gwaith yn fwy tebygol o gael eu hesgeuluso’n gorfforol sy’n ychwanegu at nifer y profiadau niweidiol mae’r plant yn profi. O brofiad personol, gwelir y cyswllt yma’n amlwg ond mae’n bwysig ystyried nad yw hyn yn wir ar gyfer pob plentyn sy’n dod o ardal difreintiedig. 

Pwysleisia erthygl o’r Blandford (2018) bod bwlch amlwg rhwng yr unigolion a dderbynia prydau ysgol am ddim o gymharu â’u cyfoedion. Cytuna Llywodraeth Cymru (2014) trwy nodi bod y disgyblion yma ‘dros flwyddyn ar ei hôl hi yn ei eirfa o’i gymharu â’i gymheiriaid o gefndiroedd llai difreintiedig’. Mae’n bosib dadlau bod y wybodaeth yma’n hen erbyn heddiw gan fod ffigurau’n newid yn aml, ond gwelir o ymchwil diweddaraf mae’r unigolion dan sylw nawr yn syrthio dwy flynedd tu ôl i’r plant eraill sydd wedi dybli dros y bedair blynedd diwethaf (Blandford, 2018). Dengys hyn felly bod y sefyllfa’n gwaethygu a chefnoga BBC Cymru (2020) hyn o ganfyddiadau Estyn (2019B) gan eu bod wedi datgan nad yw’r bwlch perfformio rhwng disgyblion o gartrefi llai cefnog a disgyblion eraill wedi gwella dros y degawd diwethaf ac mae'n parhau i fod yn ‘’her fawr’’. Credir fod rheswm dros y canlyniadau yma, ac mae’n bosib mai diffyg adnoddau yw’r rheswm dros y diffyg cefnogaeth a chyflawniad addysgol isel. Cefnoga Gershoff (dyfynnwyd gan West, 2007, tud 286) hyn trwy nodi bod yr arian a warir rieni ar eu plant a’r amser sy’n cael ei dreulio gyda nhw yn ffactor enfawr sy’n cyfrannu at eu sgiliau gwybyddol. Os ydynt yn cael eu hesgeuluso, sef un o’r profiadiau niweidiol, bydd sicrhau llwyddiant yn yr ysgol yn darged heriol iddynt. Felly mae’n amlwg bod angen gwella’r sefyllfa yng Nghymru, a thrafoda Sharples et al (2011, tud 14) y strategaethau defnyddiol gall ysgolion defnyddio er mwyn cau’r bwlch. Mae'r rhain yn cynnwys asesu a thracio gwaith a chynnydd yn gyson, ymgysylltu’r plant yn y dysgu gan ddefnyddio’u diddordebau a chadw cyswllt agos gyda’r rhieni. Gwelir arfer da o hyn yn Ysgol Pencoed (Estyn, 2019A) lle rhoddir ffocws sylweddol ar adeiladu perthynas gyda’r rhieni er mwyn sicrhau ‘bod rhieni’n gallu ymgysylltu â dysgu eu plant, gan felly canolbwyntio ar ddeall a datblygu medrau penodol’. Credir dyma’r ffordd ymlaen i godi cynnydd yr unigolion dan sylw ac i leihau nifer y profiadau niweidiol maent yn profi. 

Plant sydd â phroblemau ymddygiadol

Gwelir o erthygl Blandford (2018) bod cyflawniad addysgol ac ymddygiad unigolion wedi gwella’n sylweddol wrth i ysgolion gyflwyno ac addysgu’r pwysigrwydd o hunan gred a pherthyn. Pwysleisia hyn bod yr unigolion sydd â phroblemau ymddygiadol hyd yn hyn o bosib ddim yn teimlo fel eu bod yn perthyn, sy’n arwain at eu hymddygiad gwael. Trafoda Jones a Charlton (1996, tud 5) mai casgliad o ffactorau yw’r rheswm dros broblemau ymddygiadol; rhai agored a chaëdig. Mae’n digon posib bod amrywiaeth o ffactorau caëdig yn cymryd lle sy’n ychwanegu at nifer y profiadau niweidiol maent yn profi. Credir y ffordd orau i gefnogi’r unigolion bregus yma yw helpu datblygu eu gwytnwch (Jones a Charlton (1996). Trafoda GIG Cymru (2016, tud 3) am bwysigrwydd gwytnwch hefyd er mwyn amddiffyn eu hunain yn erbyn trawma ac i wella’u cyflawniad addysgol yn y dyfodol. Un ffordd gadarnhaol o gryfhau gwytnwch y dysgwyr yw trwy sicrhau cynhwysiant i bob unigolyn (GIG Cymru, 2016, tud 3). Gwelir fod dull Ysgol Reggio Emilia a drafodir gan Abbot a Langston (2005, tud 97) wedi profi i fod yn effeithiol iawn trwy gynnwys y dysgwyr o fewn y dysgu o’r dechrau. Trafoda Abbot a Langston (2005, tud 95) am bwysigrwydd cynnwys y rhieni o fewn y dysgu hefyd trwy ddatblygu perthynas gadarn. Cefnoga Llywodraeth Cymru (2016, tud 5) hyn trwy nodi bod ‘teuluoedd a chymunedau’n cael effaith fwy o lawer nag a sylweddolwyd ar gyflawniad plant yn yr ysgol.’ 
 
Nid yn unig yr unigolion a drafodir yn barod sy’n gallu profi’r profiadau niweidiol. Mae 20% o boblogaeth Cymru wedi profi o leiaf un o’r profiadau (GIG Cymru, 2015) sy’n dangos bod  pawb yn gallu eu profi. Ond nododd 53% o’r boblogaeth nad ydynt wedi profi un o gwbl felly mae’n agwedd eang iawn. Er bod yr unigolion a drafodir yn debygol o brofi’r profiadau niweidiol, nid yw’n deg i ddweud mai nhw yn unig yw’r rhai sy’n dioddef ohonynt gan eu bod yn gyffredin ym mhawb. Ond gwelir y pwysigrwydd o adnabod yr unigolion bregus fel bod ysgolion yn gallu eu cefnogi.  

Strategaethau ac asiantaethau allanol

Ymchwiliodd Smith (2018) mewn i’r strategaethau orau i gefnogi’r unigolion sydd wedi cael profiadau tebyg i ACES, a gwelir nid oedd digon o ymchwil i ddangos yr ymyraethau llwyddiannus i wella cyrhaeddiad a lles y plant dan sylw. Cytuna White (2017) nad oes digon  ymyraethau i gefnogi iechyd a lles y disgyblion yma o fewn y Deyrnas Unedig, felly mae angen datblygu strategaethau newydd. Ond anghytuna Howarth et al (2016) trwy ddatgan bod angen ffocysu a chryfhau’r ymyraethau sy’n gweithredu’n barod yn hytrach na datblygu rhai newydd ac yn bersonol cytuna’r ymchwilydd yn llwyr gyda hyn. Credwyd felly bod angen edrych ar y strategaethau sydd ar waith yn barod a’u datblygu fel bod pob ysgol yn gallu eu defnyddio.
Noda BBC Cymru (2018) bod ysgolion nawr yn derbyn hyfforddiant yn benodol i gynnig cymorth i’r disgyblion sydd wedi profi trawma, a chredir fod hyn yn strategaeth gadarnhaol i ddechrau er mwyn codi ymwybyddiaeth pawb sy’n gweithio gyda phlant a phobl ifanc. Mae Ysgol Headlands (Estyn, 2019C) yn arfer arbennig lle rhoddir ffocws priodol ar y disgyblion sydd wedi profi profiadau niweidiol yn eu bywydau. Mae pob aelod o staff wedi derbyn hyfforddiant ar sut i gefnogi’r unigolion dan sylw er mwyn cyflawni nod yr ysgol o sicrhau amgylchedd cartrefol a diogel i bob disgybl er mwyn sicrhau bod pawb yn cyflawni eu holl botensial. Gyda hyn, cynlluniwyd Llywodraeth Cymru (2020) ddeddf newydd lle rhoddir pwyslais ar gryfhau’r cydweithio rhwng asiantaethau allanol er mwyn cefnogi’r disgyblion. 

Strategaethau sydd ar waith o fewn ysgolion ar hyn o bryd

Datblygu perthynas gadarn- Trafoda Lahey (2014) bod y plant sy’n llwyddo o fewn yr ysgol yw’r unigolion wnaeth ddatblygu perthynas gyda’r athrawes. Gyda pherthynas gadarn, gall y disgyblion ddechrau ymddiried mewn oedolyn, yn enwedig os nad oes oedolyn cefnogol yn y cartref. Ychwanega Archambault et al (2017) bod ymddygiad disgyblion hefyd yn gwella os oes perthynas dda gyda’r athrawes gan eu bod yn ei pharchu. 

Darparu cyfleoedd- Mae’n bosib nad yw’r unigolion dan sylw wedi manteisio ar lawer o gyfleoedd gan gynnwys y defnydd o dechnoleg neu ymweld ag amgylcheddau newydd. Ychwanega Lahey (2014) bod darparu’r cyfleoedd yma’n ffordd o godi hyder y disgyblion. Mae hefyd yn bwysig i ganiatáu amser ymlacio ar ôl gweithio er mwyn wobrwyo’u waith caled, fel y pwysleisia Miles (2019). Mae’n bosib bod sgiliau canolbwyntio’r unigolion dan sylw yn wan felly gall hyn fod yn strategaeth gadarnhaol.

Cadw trefn arferol- Mae sicrhau trefn arferol bendant yn bwysig fel nad oes digwyddiadau annisgwyl yn codi’n aml. Mae’n bosib bod yr unigolion dan sylw methu delio gyda newidiadau gan fod cymaint yn mynd ymlaen yn y cartref fel trafoda Lahey (2014) am y pwysigrwydd o gael trefn yn y dosbarth. 

Gwelir fod cadw cyswllt agos gydag asiantaethau allanol yn allweddol i gefnogi’r unigolion a’u teuluoedd hefyd. Asiantaethau megis TAT (Tim o Amgylch y Teulu), therapydd, gweithwyr cymdeithasol, heddlu a’r teulu yw’r rhai sy’n sefyll allan o’r ymchwil er mwyn cefnogi’r unigolion dan sylw.

Asiantaethau Allanol

Seicotherapapydd Plentyn-Rhiant- Mae Seicotherapi Plentyn-Rhiant wedi bod ar waith dros y blynyddoedd diwethaf, lle gwelwyd gwelliant enfawr o ran ymddygiad a symptomau iselder o fewn y plant (Ippen et al, 2011). Asiantaeth debyg i therapydd yw hwn ond maent yn benodol ar gyfer cryfhau perthnasoedd teulu. Dengys ymchwil Ippen et al (2011) bod yr ymyrraeth hon wedi gweithio’n effeithiol i gryfhau’r berthynas rhwng y plentyn a’r rhiant ac o ganlyniad mae cyflawniad addysgol yr unigolion wedi codi. Trafoda Dube et al (2003) bod yr unigolion sy’n profi 4 neu mwy o brofiadau niweidiol yn gaeth i alcohol, cyffuriau a risgiau iechyd. Ond trafoda Ippen (2011) bod yr ymyrraeth wedi lleihau lefelau PTSD’r plant sydd golygu llai o risgiau ym mhellach ymlaen yn eu bywydau. 

TAT (Tim o Amgylch y Teulu)- Yn debyg i’r Seicotherapi Plentyn-Rhiant, bwriad TAT yw gweithio gyda theuluoedd a’u cefnogi gyda sefyllfaoedd ynghyn ag ymddygiad, addysg, iechyd neu’r cartref. Amrywiaeth o asiantaethau yw TAT sy’n cwrdd er mwyn trafod y cynllun gweithredu orau i’r plentyn. Nad yw’r asiantaeth yn un orfodol, felly mae’r dewis o fewn dwylo’r rhieni a’r ysgol os oes angen cymorth (Llywodraeth Cymru, dyddiad anhysbys). Amlyga Blatchford et al (2007) pwysigrwydd o ddarparu gofal o ansawdd uchel gan fod cyswllt amlwg rhwng hyn a chynnydd o ran cyflawniad addysgol unigolion a pherthynas yr unigolion gyda’u teulu. 

Heddlu- Bwriad Heddlu Dyfed Powys yng Nghymru yw sefydlu cynllun o fewn ysgolion i drafod y profiadau niweidiol gyda’r ysgol gyfan fel bod pawb yn deall yr effaith a geir ar unigolion.  Trafoda arbenigwyr bod 50% o droseddau yn ymwneud â’r profiadau mae plant yn profi yn ystod eu plentyndod (Hume, 2018). Felly'r gobaith yw trwy drafod senarios go iawn a’r mathau o deimladau, byddant yn llwyddo i godi ymwybyddiaeth pawb (Hume, 2018).



























Pennod 3: Methodoleg

Yn y bennod yma, trafodir y fethodoleg a ddefnyddiwyd i ateb cwestiwn y prosiect ymchwil. Trwy ymchwilio, ystyrir pwysigrwydd dilyn canllawiau BERA (Gardiner, 2011), felly cynlluniwyd ffurflen foeseg er mwyn diogelu pawb ynghlwm â’r ymchwil, gan gynnwys yr ymchwilydd. Deallir pwysigrwydd diogelu’r dysgwyr yn ôl y Ddeddf Diogelu Data 2018 (Cynulliad Cenhedlaethol Cymru, dyddiad anhysbys) felly roedd yn rhaid sicrhau bod cynhaliwyd yr ymchwil mewn modd proffesiynol a diogel. Cefnoga’r NSPCC (dyddiad anhysbys) y pwysigrwydd o hyn trwy nodi bod rhaid cydbwyso nodau unrhyw ymchwil sy’n cynnwys plant gyda diogelwch a lles y cyfranogwyr. Pwysleisia Barnard et al (2012, tud 6) bod angen caniatâd rhiant neu ofalwr cyn cychwyn yr ymchwil os ydy’r plentyn dan 12 oed, felly o fewn y sefyllfa yma, gofynnwyd am ganiatâd yr athrawes ddosbarth sef gofalwr y disgyblion yn ystod y diwrnod ysgol. 

Er mwyn casglu tystiolaeth ddilys, penderfynwyd dosbarthu holiaduron i staff a phlant o fewn Ysgol A, sef yr ysgol ddewisol. Cynhalwyd cyfweliadau anffurfiol gydag athrawes a disgyblion hefyd er mwyn casglu mwy o wybodaeth ddibynadwy. Er bod yr ymchwil cynradd yma’n holl bwysig, penderfynir hefyd i ymchwilio am fwy o wybodaeth gan ddefnyddio ymchwil eilaidd megis llyfrau a’r we. Arsylwwyd gwersi hefyd er mwyn eu cymharu gyda’r ymchwil eilaidd i ddatgan y cymharaethau a’r gwahaniaethau.  

Deallir prinder amser athrawon o ganlyniad i faich gwaith a rhychwant sylw’r disgyblion, felly cydnabyddir pwysigrwydd o ddarparu holiadur byr, na fydd yn cymryd gormod o’u hamser. Gwelir atodiad 1 am enghraifft o’r holiadurion. Cefnoga Benchmark (2018) hyn trwy nodi bod y canlyniadau gorau’n gasgliad o holiaduron byr a chlir felly dyma’r rheswm dros gynnwys chwe chwestiwn yn unig i’r athrawon a phedwar i’r disgyblion. Trwy ddosbarthu holiaduron, rhoddir y cyfle i’r cyfranogwyr ddarparu gwybodaeth yn gyfrinachol trwy osgoi cynnwys eu henwau fel pwysleisia Debois (2019). Ychwanega Creswell (2014, tud 94) bod dileu unrhyw enwau yn ffordd o amddiffyn cyfrinachedd y cyfranogwyr. Trafoda Picincu (2018) bod dosbarthu holiaduron yn ffordd gyflym a rhad o gasglu gwybodaeth ddefnyddiol. Cefnoga Jones et al (2013) y materion cadarnhaol trwy ychwanegu bod y dull yn un hawdd er mwyn casglu data wrth lawer o gyfranogwyr. Ond anghytuna DeFranzo (2012) trwy nodi bod cwestiynau caëdig yn gallu cyfyngu unrhyw atebion neu wybodaeth ychwanegol gan y gyfranogwyr. Ychwanega Beiske (2002) bod holiaduron hefyd yn arwain at ganlyniadau anwir o bosib gan fod y cyfranogwyr yn rhuthro wrth lenwi. Felly er bod y cyfyngiadau’n ddadl deg, penderfynwyd dosbarthu holiaduron ar y diwedd gan fod y dadleuon yn erbyn yn hen erbyn heddiw o gymharu â’r dadleuon o blaid. Cymerwyd gofal wrth gynllunio’r cwestiynau gan fod y thema yn un sensitif ac roedd yn rhaid sicrhau bod y cwestiynau’n addas ar eu cyfer a'u bod nhw’n deall pam fod yr ymchwil yn cymryd lle. Pwysleisia Cohen et al (2007, tud 64) pwysigrwydd bod y cyfranogwyr yn deall beth yw nodau’r ymchwil os ydy’r cwestiynau o fewn yr holiadur yn bersonol iddyn nhw. Galluogir yr holiaduron i gasglu barnau gwahanol yr athrawon hefyd i ddarganfod eu profiadau personol nhw o strategaethau defnyddiol gallai gefnogi’r unigolion dan sylw. Un o’r heriau mwyaf oedd sicrhau nad oedd y disgyblion yn copïo atebion eu ffrindiau felly rhoddwyd llyfrau yng nghanol pob unigolyn er mwyn eu rhwystro rhag copïo. I wella hyn y tro nesaf, dosbarthwyd yr holiaduron yn unigol fel bydd ond un disgybl yn ei llenwi ar y pryd. 

Er mwyn arbed amser yr athrawon, cynhaliwyd cyfweliad gydag un aelod o staff yn unig ac ambell ddisgybl. Ystyrir sensitifrwydd yr ymchwil felly trafodwyd gyda’r cyfranogwyr ar y dechrau gan nodi nad oedd angen ateb unrhyw gwestiwn nad oeddent yn gyfforddus â nhw. Ar un llaw mae cynnal cyfweliad yn ddull effeithiol o sicrhau bod y cyfranogwr yn ateb y cwestiwn yn gywir ac yn llawn (DeFranzo, 2014) sy’n caniatáu cadw’r ffocws. Roedd siarad â’r cyfranogwyr wyneb-i-wyneb hefyd yn ffordd o ddarllen iaith eu corff (Marshall, 2016). Rhoddodd hyn y cyfle i’r ymchwilydd osgoi cwestiynau nad oedd y cyfranogwyr yn gyfforddus ateb. Ond ar y llaw arall mae cymryd rhan mewn cyfweliad yn gallu rhoi’r cyfranogwyr dan bwysau (Cohen et al, 2007, tud 97) sy’n gallu effeithio ar lif ei hatebion ac ar ei lles (NSPCC, dyddiad anhysbys). Felly er mwyn osgoi rhoi’r cyfranogwyr dan bwysau, cymerwyd nodiadau yn hytrach ‘na recordio’r ymatebion a gofynnwyd cwestiynau mewn modd anffurfiol.
Defnyddiwyd y dull o gyfweld er mwyn trafod gwybodaeth fwy penodol am y disgyblion sydd wedi neu’n debygol o brofi profiadau niweidiol. Rhoddwyd y cyfle i ofyn amrywiaeth o gwestiynau agored sy’n ffordd gadarnhaol o gasglu gwybodaeth sy’n ymwneud ag ymddygiad neu i dderbyn atebion hirach (Cohen et al, 2007, tud 130). Ond gallai’r cwestiynau agored ddiflasu’r cyfranogwr a thrafoda Farrell (2016) mai cwestiynau caeedig yw’r ffordd orau o gasglu data ymchwil. Er bod cwestiynau agored yn cymryd fwy o amser, penderfynwyd defnyddio’r dull yma gan ei fod yn ffordd lwyddiannus o gasglu gwybodaeth ychwanegol na fyddai ar gael unman arall. Y rhwystr mwyaf oedd cadw’r cyfweliad yn fyr er mwyn osgoi cymryd gormod o amser y cyfranogwr, felly y tro nesaf byddai llai o gwestiynau.

Penderfynwyd hefyd i arsylwi unigolion o fewn eu gwersi er mwyn casglu gwybodaeth bellach amdanyn nhw. Defnyddiwyd y wybodaeth o’r holiaduron a’r cyfweliadau o fewn y cyfnod arsylwi fel bod ymchwil cefndirol ar gael cyn trafod gyda’r unigolion. Trafoda Maxwell (2001, tud 1) nad oes digon o arsylwi yn digwydd o fewn ysgolion a chreda ef mai dyma’r ffordd orau o gasglu tystiolaeth ar sgiliau a galluoedd y disgyblion. Ychwanega Cyngor Sir Gorllewin Sussex (2019) bod arsylwi’n ffordd arbennig o adnabod y plant. Ond trafoda Cohen et al (2007, tud 159) bod amrywiaeth o ffactorau’n gallu dylanwadu ar yr ymchwil gan gynnwys amser y diwrnod neu’r tymheredd sy’n gallu newid ymddygiad a pherfformiad yr unigolion. Golyga hyn felly nad yw’r sefyllfa pob tro yn un gywir. Er hyn, penderfynwyd arsylwi ar yr unigolion dan sylw er mwyn casglu gwybodaeth ychwanegol. 

Trwy holi cwestiynau trwy gydol y broses ymchwilio, yn enwedig i’r plant, roedd defnyddio geiriau syml yn allweddol er mwyn sicrhau bod ganddyn nhw ddealltwriaeth gadarn o’r cwestiynau. Pwysleisia’r European Commission (2018, tud 12) hyn er mwyn osgoi unrhyw ddryswch. Ychwanega Lee (dyfynnwyd gan Cohen et al, 2007, tud 130) bod y defnydd o eiriau pob dydd yn cefnogi eu dealltwriaeth o’r pwnc. Roedd yn rhaid gofalu am gynnwys y cwestiynau trwy gymryd oedran, rhyw a statws economaidd-gymdeithasol y plant mewn i ystyriaeth (Laws a Mann, 2004, tud 10) er mwyn diogelu’r unigolion. Hefyd caiff y data i gyd ei ddileu erbyn diwedd yr ymholiad i sicrhau cyfrinachedd y cyfranogwyr.
























Pennod 4:  Canlyniadau a Thrafodaeth 

Ar ôl treulio cyfnod o fewn ysgol gefnogol, sylwyd bod profiadau niweidiol dal yn effeithio ar blant, hyd yn oed gyda’r cymorth arbennig gan yr ysgol. Gwelir fod perthynas agos rhwng yr ysgol a’r cartref yn allweddol er mwyn hybu cyflawniad addysgol y disgyblion a bod cadw cyswllt cyson gydag asiantaethau allanol yn holl bwysig hefyd. Defnyddiodd yr ysgol amrywiaeth o strategaethau effeithiol i gefnogi’r unigolion dan sylw sydd yn amlwg wedi gwneud gwahaniaeth sylweddol o ran cyflawniad, ymddygiad a’u gwytnwch. 

Yn y bennod hon, trafodir canlyniadau’r ymchwil cynradd a gasglwyd o fewn yr ysgol ddewisol gan amlygu’r cysylltiadau gyda’r llenyddiaeth a drafodir ym mhennod 2. Dosbarthwyd holiaduron a chynaliwyd cyfweliadau gyda’r staff a phlant er mwyn casglu barnau o safbwyntiau gwahanol. Arsylwyd ar yr unigolion dan sylw’n gweithio o fewn y dosbarth er mwyn darganfod y strategaethau sydd ar waith i’w cefnogi a sut maent yn perfformio yn yr ysgol. 

Fel trafodir ym mhennod 2, mae ymchwil sylweddol yn amlygu’r cyswllt rhwng cyflawniad addysgol isel a phlant sy’n derbyn prydau ysgol am ddim. Pwysleisia hyn nad yw plant sy’n byw mewn tlodi’n perfformio cystal â’r disgyblion eraill. O fewn yr ysgol ddewisol, nid oedd patrwm amlwg i’w weld i brofi hwn. Gwelir ffigwr 2 am graff sy’n dangos lefelau cyrhaeddiad y disgyblion a dderbynia prydau ysgol am ddim (PYD) o fewn Ysgol A. Roedd 34 disgybl yn derbyn PYD ac fel y welir o fewn y graff roedd 20 ohonynt ar y lefel ddisgwyliedig, gyda 6 ohonynt yn ddisgyblion mwy abl a thalentog (MAT). Golyga hyn felly mai ond 8 ohonynt sydd ddim ar y lefel neu ddeilliant disgwyliedig. Allan o’r 34 ohonynt, mae 11 plentyn wedi profi profiadau niweidiol yn ystod plentyndod ac mae 6 ohonynt ar y lefel ddisgwyliedig. Mae un yn ddisgybl MAT a dydy pedwar ddim wedi cyrraedd y lefel ddisgwyliedig. Wrth ystyried bod y mwyafrif ohonynt ar darged neu wedi gor-gyflawni’u targed, dengys nad yw’r llenyddiaeth i gyd yn gywir trwy nodi nad yw’r unigolion dan sylw yn cyflawni’n addysgol. Dengys y canfyddiadau hyn nad yw ymchwil Llywodraeth Cymru (2014) bod plant sy’n derbyn prydau ysgol am ddim blwyddyn tu ôl i ddisgyblion eraill yn wir am yr ysgol hon. Mae hyn felly’n profi bod pob ysgol yn wahanol sy’n profi’r pwysigrwydd o’r cwricwlwm newydd er mwyn eu haddasu i anghenion y disgyblion a’r ysgol (Donaldson, 2015). 
Nid oedd unrhyw blant dan ofal o fewn yr ysgol hon felly mae’n amhosib cymharu’r llenyddiaeth o fewn yr ysgol hon ar hyn o bryd.

Ffigwr 2- Graff i ddangos lefelau cyrhaeddiad y disgyblion sy’n derbyn prydau ysgol am ddim





Canlyniadau holiaduron y plant a’r staff
Cynlluniwyd holiaduron i’r plant gan ei fod yn cynyddu ansawdd yr ymchwil yn ôl Laws, S a Mann, G (2004, tud 13). Dosbarthwyd i ddeg disgybl o gefndiroedd amrywiol er mwyn gallu cymharu’r atebion rhwng y disgyblion sydd wedi profi o leiaf un ACE yn eu bywydau gyda’r plant sydd heb, er mwyn gweld os oes patrwm amlwg. Dosbarthwyd holiaduron i chwech aelod o staff hefyd er mwyn darganfod y strategaethau sydd ar waith o fewn yr ysgol i gefnogi’r plant sydd wedi profi ACES ac i amlygu unrhyw gyswllt rhwng canlyniadau’r plant a’r staff.

Ffigwr 3- Graff i ddangos pwy mae’r unigolion yn teimlo’n fwyaf cyfforddus siarad â



Gwelir yn ffigwr 3 bod 40% o’r disgyblion yn teimlo’n gyfforddus iawn yn siarad ag athrawes maent yn teimlo’n isel neu’n unig. Dengys hyn bod yr athrawon wedi datblygu perthynas gadarn gyda’r disgyblion sy’n golygu bod y disgyblion yn gallu ymddiried ynddyn nhw. Cyfateba hyn gydag ymchwil Lahey (2014) wrth iddi sôn am bwysigrwydd datblygu perthynas gadarn. Roedd dau ddisgybl allan o’r pedwar yn ddisgyblion sydd wedi profi profiadau niweidiol yn y cartref felly dengys hyn fod strategaethau’r ysgol yn llwyddiannus er mwyn cefnogi anghenion y disgyblion sydd wedi cael profiadau niweidiol. 
Gwelir cyswllt amlwg rhwng atebion y plant a’r staff fan hyn wrth i’r athrawon nodi eu bod yn cynnal sesiynau ‘Bore Da’ pob bore sy’n annog y disgyblion i drafod eu teimladau ac i adeiladu perthynas gyda’r athrawon. Pwysleisia hyn dyma’r rheswm bod y disgyblion yn teimlo’n gyfforddus yn trafod â’r athrawon gan eu bod yn gyfarwydd â hyn eisoes.  
Er mwyn diogelu’r disgyblion, gofynnwyd i beidio cynnwys eu henwau ar yr holiaduron, ond dosbarthwyd yn ôl os oeddent wedi cael profiadau niweidiol neu beidio. 

Ffigwr 4-  Siart i ddangos faint o athrawon sydd wedi derbyn hyfforddiant ACES



Dengys y canfyddiadau o fewn ffigwr 4 bod 3 aelod o’r staff (sef 50% ohonynt) wedi derbyn hyfforddiant ar brofiadau niweidiol yn ystod plentyndod, ond nid yw 3 ohonynt wedi. Dwedon nhw mai’n ddiweddar wnaethant dderbyn yr hyfforddiant sy’n golygu bydd gweddill yr athrawon hefyd yn ei dderbyn cyn hir. Edrychir ar hyn yn gadarnhaol gan ei bod yn dangos bod ymwybyddiaeth am brofiadau niweidiol yn ystod plentyndd yn cynyddu. Pwysleisia Perry (2019) pwysigrwydd o hyn er mwyn sicrhau bod yr unigolion yn tyfu i fod yn hyderus a meithrin y gallu i ymddiried mewn pobl. Cydnabydda Donaldson (2015, tud 29) y pwysigrwydd o ddatblygu ‘unigolion iach, hyderus’ gyda’r cwricwlwm newydd lle rhoddir pwyslais ar les unigolion.

Allan o’r 3 aelod o staff sydd wedi derbyn hyfforddiant ACES, dim ond un ohonynt wnaeth ei dderbyn gyda’r ysgol. Derbyniodd y ddau eraill hyfforddiant tu allan i amgylchedd yr ysgol sy’n dangos eu diddordeb a’u hymwybyddiaeth o bwysigrwydd profiadau niweidiol yn ystod plentyndod. 

Cyfweliad ac arsylwi unigolion 

Trafodwyd gydag athrawes am y strategaethau a ddefnyddir o fewn yr ysgol i gefnogi’r plant sydd o bosib wedi cael profiadau niweidiol. Ymaetbodd hi bod cadw cyswllt â’r asiantaethau allanol yn holl bwysig gan eu bod yn dod i adnabod yr unigolion ac yn rhoi eu gorau i helpu’r disgyblion gyflawni eu holl botensial. Dwedodd hi bod yr ysgol yn gweithio’n agos gyda thîm o amgylch y teulu (TAT) gyda thrafodaethau a chyfarfodydd cyson. Ychwanegodd bod yr asiantaeth wedi profi i fod yn llwyddiannus iawn, er nad yw lefel y cyfathrebu cystal â’r lefel hoffen nhw iddo fod, ond gyda’r Ddeddf newydd (Llywodraeth Cymru, 2020) i wella’r cydweithio, gellir weithio’n llwyddiannus i Ysgol A. 
Er mwyn rhoi’r gorau i gydweithio gydag asiantaethau allanol, roedd yn rhaid adeiladu perthynas gyda’r rhieni fel eu bod yn teimlo’n gyfforddus ymddiried yn athrawon yr ysgol. Honnodd yr athrawes fod datblygu’r berthynas wedi gwneud gwahaniaeth enfawr o ran cyflawniad addysgol y disgyblion. Trefna’r ysgol glybiau ar ôl ysgol i gefnogi’r rhieni wrth ochr y disgyblion trwy addysgu sgiliau bywyd hanfodol megis coginio a garddio. Cefnoga García a Thornton (2014) hyn gan amlygu’r cynnydd wnaiff disgyblion os ydy’r rhieni ynghlwm â’r dysgu. Oblegid hyn, mae’r rhieni nawr yn ymddiried yn yr athrawon sy’n gosod esiampl da i’r plant ddatblygu eu sgiliau ymddiredaeth nhw.  Mae hefyd yn ffordd o helpu’r unigolion deimlo fel rhan o’r gymdeithas ehangach yn hytrach na’r ysgol yn unig (Bennett, 2017, tud 58). 
Pwysleisiodd yr athrawes bwysigrwydd ymweliad wythnosol y nyrs ysgol i’r dosbarthiadau lle trafodir y pwysigrwydd o drafod eu emosiynau ac ymddiriedaeth. Amlyga McLean (2019) y pwysigrwydd o hyn hefyd trwy ychwanegu bod ymwybyddiaeth o iechyd meddwl yn holl bwysig, yn enwedig o fewn yr ysgol. Dangosa’r nyrs luniau ac emojis sy’n cyfleu teimladau gwahanol lle mae disgwyl i’r disgyblion eu trafod ac egluro beth maent yn teimlo a sut i adnabod os ydy person yn drist neu’n grac.

Trafododd yr athrawes bod problemau ymddygiadol yn her o fewn yr ysgol ond mae’r sefyllfa’n gwella’n ddyddiol gyda’r strategaethau. Cydnabydda Ysgol A'r cyswllt clir rhwng y  plant sydd wedi profi profiadau niweidiol a phroblemau ymddygiad (Allan a Donkin, 2015, tud 19) felly penderfynwyd datblygu strategaeth fuddiol ar eu cyfer. Mae gan bob dosbarth ‘ardal feddwl’ lle mae hawl i unigolion fynd i ymlacio neu chwarae os ydynt yn teimlo’n emosiynol. Anghtuna Graham (2014) trwy nodi bod plant yn gallu cymryd mantais o’r ardal hon ac yna’n colli gormod o amser dysgu sy’n lleihau eu siawns o lwyddo. Ond noda Eanes (dyddiad anhysbys) bod ardaloedd meddwl yn strategaethau defnyddiol i gefnogi disgyblion sydd â phroblemau ymddygiadol, anghenion dysgu ychwanegol neu’r unigolion sydd am dreulio amser ar ben eu hunain i feddwl. O brofiad personol o fewn amrywiaeth o ysgolion, gwelwyd fod yr ardal feddwl yn strategaeth ddefnyddiol os caiff ei defnyddio’n gywir trwy ei monitro’n gyson. 

Arsylwyd dau blentyn dros gyfnod o wythnos, un ym mlwyddyn 1 a’r llall ym mlwyddyn 5 er mwyn darganfod effeithiolrwydd y strategaethau’n dibynnu ar eu hoedran.
 
Plentyn A- Blwyddyn 1

Mae gan blentyn A deulu mawr felly mae hi’n chwaer i bum plentyn arall. Disgybl sy’n mwynhau chwarae gydag eraill, yn enwedig plant yn hŷn yw plentyn A. Dwedodd ei hathrawes ddosbarth ei bod hi wedi gwneud cynnydd rhagorol dros y flwyddyn ddiwethaf trwy neidio o ddeilliant arian i ddeilliant 1 yn ei datblygiad personol a chymdeithasol. Cefnoga O’Dowd (2013) hyn trwy bwysleisio’r manteision o ddatblygu’r sgiliau yma er mwyn gwella hyder a chyflawniad addysgol. Amlygodd yr athrawes y gwahaniaeth gweledol o fewn Plentyn A ers i’r rhieni ymglymu yn ei bywyd ysgol trwy fynychu clwb coginio ar bob Dydd Mawrth. Mae’r teulu wedi derbyn cefnogaeth yr asiantaeth TAT hefyd sydd wedi gweithio’n llwyddiannus trwy uno’r teulu’n agosach at ei gilydd. Dwedodd yr athrawes bod Plentyn A erioed wedi cael trafferth yn ymddiried a datblygu perthynas gydag oedolion hyn, gan gynnwys athrawon a staff yr ysgol o ganlyniad i brofiad niweidiol profodd hi pan yn faban. Felly nawr mae’r teulu’n sylweddoli’r rheswm dros ei thangyflawniad, maent yn ceisio rhoi eu gorau i’w chefnogi. Dengys hyn o bosib mai diffyg ymwybyddiaeth yw’r rheswm dros hyn sy’n ffactor enfawr o fewn teuluoedd yn ôl Perry (2019). 
Pan oeddi hi’n ddisgybl yn y Derbyn, treuliodd o leiaf dwy awr bob dydd yn y cornel feddwl sydd o bosib yn egluro pam nad oedd hi’n cyrraedd y deilliant disgwyliedig gan ei bod yn colli’r gwersi. Parhaodd yr athrawon i fonitro hi’n agos, ceisio datblygu perthynas ac ymddiriedaeth ond o ganlyniad nid oedd unrhyw un o’r strategaethau yma’n llwyddiannus. Yna, ers i’r athrawon gysylltu â’r rhieni a threfnu cyfarfodydd gyda TAT, mae cynnydd Plentyn A wedi hedfan yn ôl ei hyder a’i rhychwant sylw.

Plentyn B- Blwyddyn 5

Ers i rieni Plentyn B wahanu, mae ef wedi cael trafferth canolbwyntio o fewn y gwersi. Gwelir yn ffigwr 5 roedd ef ar y trywydd o fod yn ddisgybl mwy abl a thalentog (MAT) yn ôl ei iaith a datblygiad cymdeithasol, wrth iddo fe fwrw deilliant 6 ym mlwyddyn 2. Ar ôl gwahanu ei rieni ym mlwyddyn 3, parhaodd ar lefel 3 hyd at flwyddyn 5. Cefnoga Desai (2007) hyn trwy nodi bod plant sy’n dod o deuluoedd sydd wedi gwahanu’n dioddef yn academaidd, ac mae hyn wedi ei weld yn ddibynadwy yn ôl cynnydd Plentyn B. Ond ar y  llaw arall, mae’n bosib dadlau nad ysgariad y rhieni sydd wedi effeithio ar ei dangyflawniad, ond wrth ystyried bod 87.8% o ddisgyblion eraill wedi cyrraedd y deilliant disgwyliedig yng nghyfnod allweddol 2 (Llywodraeth Cymru, 2019A) a’r ffaith yr oedd ar y trywydd iawn yn flaenorol, pwysleisir mai’r gwahaniad yw’r rheswm dros hyn. 
Mae Plentyn B yn derbyn prydau ysgol am ddim (PYD) sydd ar ben ei hun yn ffactor o’i dangyflawniad o bosib (Jenson, 2009) ond mae ef ond wedi eu derbyn ers i’r rhieni wahanu felly mae’n bosib mai cymysgedd o ffactorau yw’r rheswm dros hyn. Eglura’r ffactorau yma, fel noda Jones a Charlton (1996, tud 5), y rheswm dros ei ymddygiad heriol yn y dosbarth. 
Ceisia’r ysgol datblygu’r perthynas gyda’r rhieni a threialu sesiynau gyda TAT gan eu bod  wedi gweithio’n llwyddiannus i Blentyn A, ond yn anffodus nid yw hyn wedi gweithio i’r teulu yma. Dengys hyn fod pob unigolyn yn wahanol sy’n golygu nad yw’r un strategaeth yn  gweithio i bawb. Credir bydd sesiynau gyda’r Seicotherapydd Plentyn-Rhiant yn ddefnyddiol iawn ar ei gyfer gan ei fod yn gweithio gyda theuluoedd tebyg i un Plentyn B. Mae’n bosib hefyd nodi mai datblygu perthynas gyda rhieni yn syth yn y Derbyn yw’r strategaeth orau gan efallai dyma’r rheswm mae wedi gweithio i Blentyn A ym mlwyddyn 1 yn hytrach na Phlentyn B ym mlwyddyn 5.

Ffigwr 5- Graff i ddangos cynnydd Plentyn B dros 5 mlynedd








Pennod 5: Casgliad

Trwy gydol y broses, dysgwyd bod profiadau niweidiol yn effeithio ar lawer o blant mewn nifer o ffyrdd gwahanol a chaiff effaith enfawr ar eu datblygiad emosiynol ac addysgiadol (GIG Cymru, 2015). Gwelir er bod plant sy’n byw mewn tlodi a phlant dan ofal yn fregus i brofi’r profiadau niweidiol, ystyrir bod pawb yn gallu dioddef ohonyn nhw.
Gwelir hefyd nad yw pob strategaeth yn llwyddo i bob unigolyn. Noda Kerry (2004) bod pob disgybl yn dysgu mewn ffyrdd gwahanol felly cydnabydda Ysgol A'r pwysigrwydd o ddatblygu strategaeth addas ar gyfer anghenion unigolion.  Profodd Ysgol A bod ymchwil Abbot a Langston (2005, tud 95) yn gywir trwy amlygu’r pwysigrwydd o ddatblygu perthynas gadarn gyda rhieni o’r dechrau a bod cadw cyswllt agos gydag asiantaethau allanol megis nyrs a TAT yn allweddol. Gwelir fod ardaloedd meddwl yn llwyddiannus os caiff eu defnyddio’n gywir trwy asesu a monitro rheolaidd a bod ymyraethau megis sesiynau ‘Bore Da’ yn ffordd effeithiol o ddatblygu sgiliau ymddiredaeth a chodi ymwybyddiaeth plant o bwysigrwydd iechyd meddwl. 

Wrth ddod at ddiwedd yr ymchwil, credir bod datblygu ymyrraeth i bob ysgol yn allweddol er mwyn cefnogi’r unigolion dan sylw’n fwy. Credir dylai pob rhiant lenwi ffurflen ‘Dod i’ch nabod’ yn barod ar gyfer diwrnod cyntaf y plentyn yn y Meithrin. Gallant ddarparu gwybodaeth ddefnyddiol megis diddordebau’r plentyn a’r teulu fel bod yr athrawon yn datblygu’r berthynas yn syth a dod i adnabod cefndir a diddordebau’r rhieni. Gall yr ysgol ddefnyddio’r wybodaeth i gynnal clybiau addas sydd o ddiddordeb i’r rhieni fynychu ac mae hefyd yn ymyrraeth rad i gynnal (GIG Cymru, 2019, tud 13). 

Teimlir fod yr astudiaeth hon wedi cynyddu proffesiynoldeb o fewn y maes a bydd yn paratoi’r ymchwilydd ar gyfer ei gyrfa addysgu. Datblygwyd ymwybyddiaeth a ddiddordeb personol o fewn y maes, sydd wedi cryfhau hyder yr ymchwilydd i hyrwyddo’r wybodaeth i ysgolion er mwyn parhau i godi ymwybyddiaeth pawb sy’n gweithio gyda phlant a phobl ifanc.

